《紫庭经》
宋代·陈楠

绛宫天子统乾乾，乾龙飞上九华天。天中妙有无极宫，宫中万卷指玄篇。

篇篇皆露金丹旨，千句万句会一言。教人只在寻汞铅，二物采入鼎中煎。

夜来火发昆崙山，山头火冷月光寒。曲江之上金乌飞，姮娥已与斗牛欢。

采之鍊之未片饷，一气渺渺通三关。三关来往气无穷，一道白脉朝泥丸。

泥丸之上紫金鼎，鼎中一块紫金团。化为玉浆流入口，香甜清爽透舌端。

吞吞服服入五内，脏腑畅甚身康安。赤蛇苍龙交合时，风恬浪静虎龙蟠。

神水湛湛华池静，白雪纷纷飞四山。七宝楼台十二时，楼前黄花深可观。

即此可谓铅汞精，化作精髓盈关源。但去身中寻周天，前弦以后后弦前。

药物平平气象足，天地日月交会间。虚空自然百杂碎，嚼破混沌软如绵。

番来覆去成一钱，遍体玉润而金坚。赤血换兮白血流，金光满室森森然。

一池秋水浸明月，一朵金花如红莲。此时身中神气全，不须求道复参禅。

我今知君如此贤，知君有分为神仙。分明指示无两语，默默运用而抽添。

年中采用不用年，月中取日月徒然。日中取时时易日，时中有刻而玄玄。

玄之又玄不可言，元来朔望明晦弦。金翁姹女夺造化，神鬼哭泣惊相喧。

云收雨散万籁静，一粒玄珠种玉田。十月火候圣胎仙，九转九朔相回旋。

初时夹脊关脉开，其次膀胱如火然。内中两肾如汤煎，时乎挑动冲心源。

心肾水火自交感，金水间隔随使然。黄庭一气居中宫，宫制万象心掌权。

水源清清如玉镜，孰使河车如行船。一霎火焰飞烧天，乌魂兔魄成微尘。

如斯默默觅真筌，一路径直入灵真。分明精气以气存，渐渐气积以生神。

此神乃是天地精，纯阳不死为真人。若知如此宜修仙，修仙惟有金丹门。

金丹亦无第二诀，身中一亩为家园。唾涕精津气血液，七件阴物何正焉。

坎中非肾乃灵根，潭底日红北马奔。七返九还在片时，一切万物皆生成。

惟此乾坤真运用，不必兀兀徒无言。无心无念神已昏，安得凝聚成胎仙。

胎仙只是交结成，交结惟在顷刻间。君还知有太阳回，正在冬至几日前。

又言金精既降时，复以何物复金精。金精只在坤宫药，坤在西南为川源。

蟾光终日照西川，只此便是药之根。以时易日刻易时，一滴甘露名灵泉。

吞入心中冲肺腧，落在膀胱而成丹。丹头不在膀胱结，元在膀胱却在肝。

肝为木液遇金精，逢土交结成大还。莫言此时有为功，又恐斯为著相言。

始于著相始无相，鍊精化气气归根。气之根本凝成神，方曰无为而通灵。

譬如夫归交媾时，一点精血结成婴。彼之以情而感情，尚且婴儿十月成。

何况宇宙在乎手，身中虎啸龙吟声。虽然不见龙之吟，波浪高涌千万寻。

虽然不见虎之啸，夜深风声吼万林。自乎丹道凝结后，以至火候烹鍊深。

及于十月霜飞时，神魂奔走安敢争。一年都计十二月，卯酉沐浴谁敢行。

所以十月入神室，金鼎满满龙精盈。缚云捉月之机关，得诀修鍊夫何难。

果然缚得云在山，又解捉住月之魂。点头此语知古人，何虑不把身飞升。

身之壳兮心之肉，心中自有无价珍。可以生我复死我，既能饥人亦饱人。

寻其毳路取其原，逍遥快乐无饥寒。似此景象与證验，总在一日工夫间。

工夫如此譬似闲，药不远兮采不难。谁知火候万丈红，烧杀三尸玉炉寒。

丹田亦能生紫芝，黄庭又以生红𥽷。红𥽷一餐永不饥，紫芝一服常童颜。

满身浑是白乳花，金筋玉骨老不昏。功成行满鹤来至，一举便要登云端。

作者简介：陈楠（公元？----1213）字南木，号翠虚子、又号陈泥丸。（常以土掺合符水，捏成小丸为人治病，故世号陈泥丸。）金丹派南宗徒裔尊为“南五祖”之一。南宋高道，惠州博罗（今属广东省惠州市惠城区小金口）人，以箍桶为业。自云“道光禅师薛紫贤，付我归根复命篇”。宋徽宗政和年间擢举道录院事，后归隐罗浮山。不数年，定居长沙，开创南宗“清修派”。为南宗第四代传人，“南五祖”之四。四祖陈楠达到160岁以上。